Am Mentig morge nocheme coole Wocheaendi met de Oaxaqueñias eschs definitiv Zyt gsi zom Tschuess saege vo dem hammer Staedtli. Metem Bus esches wiiters rechtig Puebla gange. Puebla esch e groesseri Stadt met ca 3,5 Mio Iiwohner meteme  grosse Zentrum im Kolonialstil ond vielne Chelene. Vorallem bekannt esches aber au als Industriezentrum, so send au die grosse VW-Waerch vo Mexiko in Puebla. Do esch vor ca. 10 Johr no de letschti Original VW-Chaefer vom Band gloffe :-)    Puebla esch zwar met 1400m.ue.M ned so hoech, aber do im Momaent e Chaltfront oeber Mexico zieht esches grad zemmli froeschs Waetter foer hiisigi Verhaeltniss. Da heissst, nor so knapp 20Grad. Aber das muess ich euch jo ned vorjommere, hehe. I de Stadt saelber  gets ned speziell viel zom aaluege, drom bliib ich au nor guet 1.5 Taeg. Ergendeinisch gseht halt jedes Huus ond jedi Chele gliich uus, au wenn si ime no so schoene Kolionalstil boue esch...      Per Zuefall han ich de aber i mim Reisefuehrer no entdeckt, dass in Puebla s'groeschte Iisebahn-Mueseom vo Mexico beheimatet esch. Da hani de natuerli als mini Pflecht erachtet, das go z'bsueche. Hoet fahred jo in Mexico mol abgseh vo einere Touri-Linie ond de Metro in D.F. (emmerhen die 3.groescht vo de Waelt) keini Personezoeg meh. Of der Suechi nochere Antwort vo dere Misere han ich mech frohen Mutes dete aenegmacht.    Dete aacho send de mini Erwartige aber scho bald mol zemmli  daempft worde. S'Museum het leider ned so viel haergmacht wieni ghofft han. Es send eifacht es paar alti Dampf- ond Diesellocks, vorwiegend us de USA oebernoh imene Park gsi. Es het de doch no s'eint oder andere einigermasse restaurierte Stoeck debii gha, z.T. i scho no raecht imposannte Groessene. Leider esch denne au oeber d'Gschecht vo de Mexikanische Isebahn nuet z'fende gsi ond es het mer au niemmert woerkli choenne Uuskonft geh. Es saeig halt eifacht baergab gange nach de Privatisierig... Defoer hani dete  de no oeber e Stond met zwe wetzige Securitas (natuerli met Pump Action, wie sech das ghoert in Mexico) oeber Gott ond die Welt plauderet. Die haend mer denne au no grad es paar gueti Tipps foer de Uusgang choenne geh. Die gohni jetzt de grad go abchegge ;-)